text: Esbjerg er klar til semifinale efter dramatisk kamp i Vojens
  15 marts 2017 kl. 06.07
  Sønderjyske vendte sent tirsdag aften 1-3 til 3-3, men Esbjerg Energy scorede tidligt i overtiden til 4-3. Dermed er de forsvarende mestre klar til DM-semifinalen, mens sæsonen er slut for Sønderjyske.
  Netop som klokken slog 23 tirsdag aften, scorede Brock Nixon målet, der sendte Esbjerg i semifinalerne. 
  Det blev aldrig nogen flot ishockeykamp for de 3.717 tilskuere i SE  Arena i Vojens. Til gengæld fik de drama og spænding for alle pengene.
  Esbjerg førte undervejs både 2-0 og 3-1 - men på bare ti sekunder scorede  Sønderjyske to mål og udlignede.  I overtiden gik der blot 35 sekunder, inden pucken lå i nettet.
  Dermed har Esbjerg Energy fortsat muligheden for at forsvare sit mesterskab, mens Sønderjyskes Kim Lykkeskov kunne konstatere, at han har spillet sin sidste kamp. 811 kampe blev det til, inden han fortsætter som sportschef.
  Esbjergs modstander i semifinalen bliver fundet fredag aften efter, at de øvrige kvartfinaler er spillet.
  
  